Je Perrins d’Arçons, fil çay en arriers Estevenons d’Arçons, faiz savoir à touz... que je, non mie deceuz ne baratez, mais de ma bone volunté, reconois et di en verité que je suis devenuz hons le noble baron mons. Jehan de Chalon, seignour d’Arlay, save la featé mons. Jehan de Jouz, signour de Coloigney, et suis entrez en l’omaige doudit mons. Jehan et hai receu et pris en fié doudit mons. Jehan, mon signour, sesante soudées de terre de mon propre alue, et sont assises lesdites sesante soudées de terre ou val de Usies, c’est à savoir le meys Basset, d’Usées, et ses enfant, Perrin et Paris, ensamble les appendises et les appartenances doudit meys; prometant, par mon soiremant doné sus saint evangile, que se lidiz meis ne valoit lesdites sesante soudées de terre, que je les parfarai ou val d’Usées, à l’esgart des prodomes; renonçant... En tesmoingnaige de laquel chose, j’ai requis et fait mettre en cest lettre le seel dou religiou home frere Jaique, abbé dou Mont-Sainte-Marie... Ce fut fait le jours de la feste saint Denis, ou mois d’octouvre, l’an Nostre Signour M CC octante et sept.